钦定古今图书集成/明伦汇编/官常典/第573卷 > 张炤
## 钦定古今图书集成/明伦汇编/官常典/第573卷 > 张炤

按《元史》本传：“炤字彦明，济南人。父信，以商贾起家，赀
雄于乡。壬辰岁饥，出粟赈贷，乡人赖以全活。炤幼颖
悟力学，始补吏济南，上计，寿阳行省有积年勾考未
输银一十万五千两，炤条陈利害切至，遂获免征，民
得无扰。中统元年，辟为中书省掾，俄迁右司提控案
牍。四年，出为山东东路大都督府员外郎。至元四年”，
转陕西五路、西蜀四川行中书省左右司员外郎。八
年，进阶奉训大夫，知兖州事。时州境亢旱，吏民恳祷
不雨，炤始至，甘雨霑足。闻属邑有桀黠吏，挟官府，肆
为暴横，炤绳之以法，杖出境外，民害遂息。十一年，改
授淮西等路行中书省左右司郎中。丞相阿塔海领
军进攻瓜州、镇江，炤运粮储，给战具，“凡二年，画赞之
力居多。”十三年，扬州未下，丞相阿术提兵攻之。五月，
宋将李庭芝弃城遁泰州。炤领兵迫扬州城下，躬往
招谕，制置朱焕以城降，庭芝亦就擒。炤传檄未下州
郡皆望风款附。从阿术入觐世祖，赐锦衣、鞍勒。十三
年，升大中大夫、扬州路总管府达鲁花赤，商议行中
书省事，佩金虎符。时行省在扬州，据南北要津，炤抚
绥劳来，上下安之。十六年，改镇江路总管府达鲁花
赤，谢病归。购书八万卷，以万卷送济南府学资教育。
二十一年，起为东昌路总管。莅政二年，吏民畏服，以
治最称。二十五年，卒，年六十四。延祐五年，赠大中大
夫、东昌路总管，追封清河郡侯，谥敬惠。子用中。